Na námestí si môžete vyskúšať jazdu elektrickým bicyklom či autom na hybridný pohon.
NITRA. Mesto Nitra sa zapája do celoeurópskej iniciatívy Európsky týždeň mobility (ETM). Koná sa v dňoch 16. - 22. septembra, je venovaný podpore mestskej hromadnej dopravy, cyklistickej a pešej dopravy.
Energetická agentúra v Nitre v spolupráci s mestom Nitra pripravila v rámci ETM ucelý rad podujatí. Ich cieľom je motivovať Nitranov k tomu, aby prispeli k zlepšeniu životného prostredia, ale aj vlastného životného štýlu. Program sa začne v pondelok 20. septembra od 10. do 15. h na Svätoplukovom námestí štartom cyklistického pelotónu s primátorom mesta, zamestnancami MsÚ a členmi Velo sprint DH Teamu, do ktorého sa môžu pridať každý, kto má chuť.
Podujatie na námestí dopĺňajú akcie pre ZŠ - kreslenie na asfalt, jazda zručnosti, kvízy a súťaže (10.15 - 11.15 h). Pre verejnosť sú od 10. do 15. h pripravené výstavy a skúšobné jazdy áut na hybridný pohon, elektrických mopedov a bicyklov spojené so žrebovaním o ceny. Nebudú chýbať rôzne atrakcie - segway, lezecká stena, elektrické autíčka pre deti a podobne. Pre seniorov je od 20. do 22. 9. o 7. h pripravené "Spoločné ráno", spojené s koordináciou dopravy na prechodoch pre chodcov pred ZŠ. V mestskom parku 21. 9. o 10. h sa môžu starší občania zapojiť do Rýchlej chôdze pre seniorov. Streda 22. 9. bude Dňom bez áut", kedy sa budú môcť obyvatelia bezplatne voziť MHD.
Ďalšie akcie ETM organizujú MsÚ, materské školy, CVČ Domino, Mestská polícia a Jednota dôchodcov Slovenska v Nitre.
Európsky týždeň mobility je každoročná kampaň zameraná na udržateľnú mestskú mobilitu. Európske miestne samosprávy pozývajú svojich občanov, aby vyskúšali alternatívy voči súkromným autám.